[pic] | EURÓPAI BIZOTTSÁG |

Brüsszel, 2010.3.17.

COM(2010)96 végleges

2010/0056 (COD)

Javaslat:

AZ EURÓPAI PARLAMENT ÉS A TANÁCS RENDELETE

a banánra vonatkozó vámtarifákról szóló 1964/2005/EK tanácsi rendelet hatályon kívül helyezéséről

INDOKOLÁS

Az 1993. február 13-i 404/93/EGK tanácsi rendelet létrehozta a banánpiac közös szervezését az Európai Közösségekben. E tanácsi rendelet elfogadását követően számos, az EU-ba a legnagyobb kedvezmény elvét alkalmazva banánt szállító latin-amerikai WTO-tagállam, valamint az Egyesült Államok WTO-vitarendezési eljárásokat kezdeményezett az EU-val szemben (nevezetesen a régóta fennálló WT/DS27 számú jogvita kapcsán), tekintettel az Európai Unió piacára különböző beszállítók által behozott banánra alkalmazott eltérő bánásmódra.

A Bizottság 2001. április 11-én Ecuadorral és 2001. április 30-án az Egyesült Államokkal kötött egyetértési megállapodást, amely megteremtette a vitás kérdések megoldásának feltételeit. A megállapodások a banánbehozatal vonatkozásában egy „kizárólag tarifaalapú rendszer” bevezetését tervezték 2006-ra. 2001. november 14-én a Kereskedelmi Világszervezet (WTO) dohai miniszteri konferenciáján elfogadtak néhány, a GATT I. cikke (dohai fordulón megadott mentesség) és XIII. cikke szerinti uniós kötelezettség alóli mentességet, a cotonoui megállapodásban meghatározott, az AKCS-országokból származó termékekkel való preferenciális elbánásra vonatkozóan. A mentességek feltételként szabták meg a banánra vonatkozóan, hogy a 2006-ban bevezetendő új, kizárólag tarifaalapú rendszer eredményeként „legalább a korlátlan piacra jutás biztosított legyen a legnagyobb kedvezmény elve által érintett banánszállítók számára”, és előírták viták esetére a választottbírósági eljárást.

2004. július 12-én a Tanács felhatalmazta a Bizottságot, hogy az 1994. évi Általános Vám- és Kereskedelmi Egyezmény („1994. évi GATT”) XXVIII. cikke értelmében tárgyalásokat kezdjen a banánbehozatalra vonatkozó, kizárólag tarifaalapú rendszer bevezetéséről az EK-vámtarifajegyzékben. Ennek megfelelően a Közösség 2004. július 15-én értesítette a WTO-t arról a szándékáról, hogy módosítani kívánja az EK WTO-jegyzékében (CXL) a 0803 00 19-es alszámra (banán) vonatkozóan megállapított engedményeket. A Bizottság az EK-Szerződés 133. cikke által létrehozott bizottsággal és a Mezőgazdasági Különbizottsággal konzultálva, a Tanács által kiadott tárgyalási irányelvek keretén belül tárgyalásokat folytatott. Ezek a tárgyalások nem vezettek megállapodáshoz.

2005. január 31-én a Közösség értesítette a WTO-t arról a szándékáról, hogy a 0803 00 19-es alszámra (banán) vonatkozó engedményeket 230 EUR/tonna rögzített vámtétellel kívánja felváltani. 2005. március 30-án számos WTO-tagállam (Brazília, Costa Rica, Ecuador, Guatemala, Honduras, Kolumbia, Nicaragua, Panama és Venezuela) kért választottbírósági eljárást a dohai fordulón megadott mentesség alapján. A 2005. augusztus 1-jén kihirdetett választottbírósági ítélet megállapította, hogy a Közösség által javasolt, 230 EUR/tonna legnagyobb kedvezményes vámtarifa nem egyeztethető össze a dohai fordulón megadott mentesség feltételeivel. A választottbírósági döntés fényében a Bizottság átdolgozta a közösségi javaslatot. A második, 2005. október 27-i választottbírósági ítéletben a választottbíró arra a következtetésre jutott, hogy a 187 EUR/tonna legnagyobb kedvezményes vámtarifára vonatkozó átdolgozott javaslat sem orvosolja a sérelmet.

Tekintettel arra, hogy az EU-nak 2006. január 1-jéig be kellett vezetnie egy kizárólag tarifaalapú rendszert, és hogy nem született megállapodás a rögzített vámtételekről, az 1964/2005/EK tanácsi rendelet értelmében az EU bevezetett egy alkalmazott 176 EUR/tonna legnagyobb kedvezményes vámtarifát. Ez a rendelet egyúttal megnyitott egy 775 000 tonna tiszta tömegű, nullaszázalékos vám alá eső, autonóm vámkontingenst az AKCS-országokból származó banán behozatalára vonatkozóan. Az EU nem tett további javaslatot a banánra vonatkozó vámtarifajegyzékének módosítására, amíg nem született meg a legnagyobb kedvezmény elve által érintett banánszállítókkal kötött megállapodás.

Az EU-val kötött gazdasági partnerségi megállapodások értelmében 2008. január 1-je óta biztosítják az AKCS-országok banánszállítói számára a vámmentes, mennyiségi korlátozás nélküli hozzáférést az EU piacához.

2007. február 23-án Ecuador és 2007. június 29-én az Egyesült Államok vizsgálóbizottság felállítását kezdeményezték a WTO vitarendezési megállapodásának 21. cikke (5) bekezdése értelmében, a WT/DS27 számú jogvitában a WTO vitarendezési testülete által készített jelentéseknek történő megfelelés érdekében az EU által elfogadott intézkedéseknek a WTO-megállapodásokkal való állítólagos összeférhetetlensége tekintetében. A záró jelentéseket 2008 decemberében fogadta el a vitarendezési testület. Az Ecuador által előterjesztett ügyben készült jelentés kimondta, hogy az EU által alkalmazott, banánra vonatkozó vámtarifa (176 EUR/tonna) nem egyeztethető össze az EU 1994. évi GATT szerinti tarifális kötelezettségeivel. Mindkét jelentés rámutatott arra is, hogy az EU által a vizsgálóbizottság felállításakor biztosított kedvezmény (775 000 tonna vámmentesen) nem volt összeegyeztethető az 1994. évi GATT-ban foglaltakkal.

2004. március 22-én és 2007. január 29-én a Tanács felhatalmazta a Bizottságot arra, hogy az 1994. évi GATT XXIV. cikkének (6) bekezdése értelmében tárgyalásokat kezdjen a Bolgár Köztársaság, a Ciprusi Köztársaság, a Cseh Köztársaság, az Észt Köztársaság, a Lengyel Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Román Köztársaság, a Szlovák Köztársaság és a Szlovén Köztársaság Európai Unióhoz történő csatlakozása során.

Az 1994. évi GATT egyezmény XXVIII. és XXIV. cikke (6) bekezdése értelmében folytatott tárgyalásokat 2009. december 15-én sikeresen lezárták az EU és Brazília, Costa Rica, Ecuador, Guatemala, Honduras, Kolumbia, Mexikó, Nicaragua, Panama, Peru és Venezuela közötti „Genfi banánkereskedelmi megállapodás” („a genfi megállapodás”) és az Európai Unió és az Amerikai Egyesült Államok közötti „Banánkereskedelmi megállapodás” (az „EU/USA megállapodás”) parafálásával.

A Bizottság által tárgyalt megállapodások előírják a GATT XXIV. cikke (6) bekezdése és XXVIII. cikke értelmében az érintett országok igénybejelentésének rendezését. Ezenfelül végrehajtják az egyetértési megállapodásokat a „kizárólag tarifaalapú rendszer” kötelező alkalmazása révén, és megoldást nyújtanak minden, a banánbehozatali vámokra vonatkozó rendezetlen jogvitára, amelyeket ezért az EU banánra vonatkozó új vámtarifajegyzékének igazolását követően hivatalosan rendezni kell.

A genfi megállapodás hatálybalépésével ezért szükségszerű eltörölni a banánbehozatalra vonatkozó EU-s, meglévő alkalmazott legnagyobb kedvezményes vámtarifát a jelenleg alkalmazott 176 EUR/tonna tarifát megállapító, a banánra vonatkozó vámtarifákról szóló, 2005. november 29-i 1964/2005/EK tanácsi rendelet hatályon kívül helyezésével.

2010/0056 (COD)

Javaslat:

AZ EURÓPAI PARLAMENT ÉS A TANÁCS RENDELETE

a banánra vonatkozó vámtarifákról szóló 1964/2005/EK tanácsi rendelet hatályon kívül helyezéséről

AZ EURÓPAI PARLAMENT ÉS AZ EURÓPAI U NIÓ TANÁCSA,

tekintettel az Európai Unió működéséről szóló szerződésre és különösen annak 207. cikke (2) bekezdésére,

tekintettel az Európai Bizottság javaslatára,

a javaslat nemzeti parlamenteknek való megküldését követően,

rendes jogalkotási eljárás keretében,

mivel:

1. Az 1964/2005/EK tanácsi rendelet[1] a 0803 00 19 KN-kódú banánra vonatkozó vámtarifát 2006. január 1-jétől 176 EUR/tonnában írja elő.

2. Az Európai Unió 2010.xx.xx-én/-án aláírta a „Genfi banánkereskedelmi megállapodást” Brazíliával, Costa Ricával, Ecuadorral, Guatemalával, Hondurasszal, Kolumbiával, Mexikóval, Nicaraguával, Panamával, Peruval és Venezuelával az Európai Unió 0803 00 19-es KN-kódú banánra vonatkozó kereskedelmi rendszerének szerkezetére és működésére vonatkozóan (a „megállapodás”).

3. A megállapodásnak megfelelően az Európai Unió fokozatosan, 176 EUR/tonnáról 114 EUR/tonnára csökkenti a banánra vonatkozó vámtarifáját. A vámtarifa első csökkentése 148 EUR/tonnát eredményezett, amely visszamenőleges hatállyal 2009. december 15-től, a megállapodás parafálásának dátumától került alkalmazásra. Az ezt követő csökkentéseket évi hét részletben kell végrehajtani maximálisan két év lehetséges késedelemmel, amennyiben a Világkereskedelmi Szervezet (WTO) dohai fordulóján is késedelmet szenved a mezőgazdasági szabályozásokról szóló megállapodás megkötése. A végleges 114 EUR/tonna vámtarifát legkésőbb 2019. január 1-jéig kell elérni. A tarifális csökkentések az EU banánjegyzékének igazolásakor válnak kötelezően alkalmazandóvá a WTO keretein belül.

4. Miután a megállapodás aláírásának dátuma óta ideiglenesen alkalmazásra került, a …/…/EU tanácsi határozat jóváhagyta[2]. A megállapodás […-án/-én] lépett hatályba.

5. Következésképp helyénvaló az 1964/2005/EK rendelet hatályon kívül helyezése,

ELFOGADTÁK EZT A RENDELETET:

1. cikk

Az 1964/2005/EK rendelet hatályát veszti.

2. cikk

Ez a rendelet …-án/-én lép hatályba[3].

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

az Európai Parlament részéről a Tanács részéről

az elnök az elnök

PÉNZÜGYI KIMUTATÁS | FichFin/10/50124(DDG/EM/tm) 6.9.2010.1 |

DÁTUM: 27/01/2010 |

1. | KÖLTSÉGVETÉSI MEGNEVEZÉS: 12. alcím – Vámtarifa és egyéb vámok | ELŐIRÁNYZATOK: B2010 : 14.079,7 millió EUR |

2. | CÍMEK: Javaslat: a Tanács határozata az Európai Unió és Brazília, Costa Rica, Ecuador, Guatemala, Honduras, Kolumbia, Mexikó, Nicaragua, Panama, Peru és Venezuela közötti „Általános banánkereskedelmi megállapodás”, valamint az Európai Unió és az Amerikai Egyesült Államok közötti „Banánkereskedelmi megállapodás” aláírásáról és ideiglenes alkalmazásáról, & Javaslat: a Tanács határozata az Európai Unió és Brazília, Costa Rica, Ecuador, Guatemala, Honduras, Kolumbia, Mexikó, Nicaragua, Panama, Peru és Venezuela közötti „Általános banánkereskedelmi megállapodás”, valamint az Európai Unió és az Amerikai Egyesült Államok közötti „Banánkereskedelmi megállapodás” megkötéséről, & Javaslat – Az Európai Parlament és a Tanács rendelete a banánra vonatkozó vámtarifákról szóló 1964/2005/EK tanácsi rendelet hatályon kívül helyezéséről |

3. | JOGALAP: Az Európai Unió működéséről szóló szerződés. 207. cikk (4) bekezdése, 218. cikk (5) és (6) bekezdése, 207. cikk (2) bekezdése. |

4. | CÉLKITŰZÉSEK: Két banánkereskedelmi megállapodás megkötése, ideiglenes alkalmazása és aláírása, valamint a banánra vonatkozó vámtarifákról szóló rendelet hatályon kívül helyezése. |

5. | PÉNZÜGYI KIHATÁSOK: | AZ ELMÚLT PÉNZÜGYI ÉV 2009 (millió EUR) | FOLYÓ PÉNZÜGYI ÉV 2010 (millió EUR) | KÖVETKEZŐ PÉNZÜGYI ÉV 2011 (millió EUR) | KÖVETKEZŐ PÉNZÜGYI ÉV 2012 (millió EUR) |

5.0 | KIADÁSOK: - AZ EK-KÖLTSÉGVETÉS TERHÉRE (VISSZATÉRÍTÉSEK/BEAVATKOZÁSOK) - A NEMZETI HATÓSÁGOK TERHÉRE - EGYÉB | - | - | - | - |

5.1 | BEVÉTELEK: - AZ EK SAJÁT FORRÁSAI (LEFÖLÖZÉSEK/VÁMOK) | -3.5 | -74.8 | -88.1 | -106.8 |

5.2 | SZÁMÍTÁS MÓDJA: Az elmúlt 12 hónapban, a 0803 00 19 KN-kódú behozatalra vonatkozó csökkentett vámtarifák alkalmazásán alapul. |

6.0 | FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL? | IGEN/NEM |

6.1 | FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL? | IGEN/NEM |

6.2 | SZÜKSÉG LESZ-E PÓTKÖLTSÉGVETÉSRE? | IGEN/NEM |

6.3 | SZÜKSÉG LESZ-E ELŐIRÁNYZATOK BEVEZETÉSÉRE A JÖVŐBENI KÖLTSÉGVETÉSEKBE? | IGEN/NEM |

ÉSZREVÉTELEK: A megállapodások fokozatosan csökkentik a banánra vonatkozó vámtarifákat. Becslések szerint ezek az intézkedések a saját források csökkenéséhez vezetnek, ami az 5.1. pontban látható; a behajtási költségek tagállam általi levonását követően fennmaradó nettó összegek. (A 2009-re vonatkozó, saját forrásokban bekövetkezett veszteségről készült becslés bekerült a dokumentumba ezen megállapodások visszamenőleges érvényessége okán, 2009.12.15-ig). |

[1] HL L 316., 2005.12.2., 1. o.

[2] HL L…..

[3] A dátum nem előzi meg a genfi banánkereskedelmi megállapodás hatálybalépésének dátumát; meghatározandó.